Joel Kiviranta

**Joel Vihtori Kiviranta** (s. 23. maaliskuuta 1996 Vantaa) on suomalainen jääkiekkoilija, joka pelaa NHL-seura Colorado Avalanchessa. Kiviranta on pelipaikaltaan vasen laitahyökkääjä. Hän kuului maailmanmestaruuden voittaneeseen Suomen maajoukkueeseen vuonna 2019.

## Ura
### Seuraura
#### Junioriura ja alku SM-liigassa
Kiviranta on keravalaisen Shakersin kasvatti, mutta hän siirtyi varhain juniorina Jokereihin. Kaudella 2011–2012 Kiviranta oli seuran C-nuorten paras maalintekijä C-nuorten SM-karsinnoissa kymmenellä osumallaan. Hän voitti B-nuorten Suomen-mestaruuden vuosina 2012, 2013 ja 2014. KHL-joukkue Avangard Omsk varasi Kivirannan 162. pelaajana vuonna .

Kaudella 2013–2014 Kiviranta oli Jokereiden A-nuorten toiseksi paras maalintekijä Teemu Turusen kanssa sekä joukkueen kolmanneksi paras pistemies. Kiviranta pelasi kauden aikana myös ensimmäisen SM-liigaottelunsa 12. marraskuuta 2013 Bluesia vastaan. Paikka Jokereiden liigakokoonpanoon aukesi loukkaantumisten ja Jarkko Ruudun pelikiellon myötä. Hän keräsi debyytissään myös yhden kahden minuutin jäähyn kampituksesta.

Kaudeksi 2014–2015 Kiviranta siirtyi kaksivuotisella sopimuksella SM-liigan nousijajoukkue Sportiin. Hän teki siellä liigauransa avausmaalin uransa kahdeksannessa SM-liigaottelussaan 4. lokakuuta 2014 vieraissa SaiPaa vastaan. Kaikkiaan Kiviranta teki tulokaskaudellaan 47 runkosarjaottelussa kahdeksan maalia ja 13 tehopistettä. Helmikuussa 2015 hänen sopimustaan Sportin kanssa jatkettiin kahdella vuodella kevääseen 2018 saakka. Kaudella 2016–2017 Kiviranta oli joukkueen kolmanneksi paras pistemies 21 tehopisteellä Ville Viitaluoman ja Olavi Vauhkosen jälkeen.

Kaudella 2017–2018 Kiviranta teki läpimurtonsa SM-liigassa. Hän voitti Sportin sisäisen pistepörssin tehtyään 19 maalia ja yhteensä 37 tehopistettä. 21. marraskuuta 2017 Pelicansia vastaan Kiviranta teki liigauransa ensimmäisen hattutempun. Hänen toinen maalinsa jäi Sportin 7–5-voittoon päättyneen ottelun ratkaisumaaliksi. Kivirannan ensimmäinen hyväksyttiin videotarkistuksen jälkeen ja kolmas osuma syntyi tyhjään maaliin. Tammikuussa 2018 hän nousi Sportin kapteenistoon, kun seura vuokrasi kapteeninsa Markus Kankaanperän loppukaudeksi HIFK:hon. Samassa kuussa Kiviranta teki Sportin kanssa kaksivuotisen jatkosopimuksen. Kaudella 2018–2019 hän oli joukkueen kolmanneksi paras maalintekijä 16 osumallaan.

#### NHL
Toukokuussa 2019  Kiviranta teki kaksivuotisen tulokassopimuksen Dallas Starsin kanssa. Seura lähetti hänet syksyn harjoitusleirin päätteeksi AHL-joukkue Texas Starsin vahvuuteen. Tammikuussa 2020 Kiviranta kutsuttiin Dallasin NHL-joukkueeseen, kun Corey Perry joutui pelikieltoon. Hän teki NHL-debyyttinsä 3. tammikuuta 2020 Detroit Red Wingsia vastaan. Kiviranta merkittiin Starsin nelosketjun oikeaan laitaan Jason Dickinsonin ja Mattias Janmarkin viereen. Kiviranta sai ottelussa jääaikaa 8.37 minuuttia. NHL-uransa avausmaalin hän teki kahdeksannessa ottelussaan 1. helmikuuta 2020 vieraissa New Jersey Devilsia vastaan. 5. syyskuuta 2020 Kiviranta teki hattutempun NHL:n pudotuspeleissä seitsemännessä ottelussa Colorado Avalanchea vastaan, johdattaen Dallasin läntisen konferenssin finaaliin. Hän teki kaksi maalia varsinaisella peliajalla ja ratkaisi ottelun jatkoajan seitsemännellä minuutilla. Edellisen hattutempun ratkaisevassa seitsemännessä ottelussa oli tehnyt Wayne Gretzky vuonna 1993. Ainoastaan Esa Tikkanen on onnistunut vastaavassa eli kaksi maalia normaalilla  peliajalla ja ratkaiseva kolmas jatkoajalla kaudella 1991–1992. 14. syyskuuta pelatussa ottelussa Vegas Golden Knightsia vastaan Kivirannasta tuli NHL:n historian ensimmäinen pelaaja, joka on tehnyt kaksi tasoitusmaalia joukkueensa voittoihin päättyneissä ja pudotuspelisarjat ratkaisseissa otteluissa saman kauden aikana niin, että otteluiden varsinaista peliaikaa on ollut jäljellä alle viisi minuuttia. Hän tasoitti ottelun ajassa 56.13, ja Stars lopulta voitti ottelun ja eteni Stanley Cupin loppuottelusarjaan.

Kaudella  Kiviranta teki silloisen piste-ennätyksensä tehtyään 26 runkosarjaottelussa kuusi maalia ja yhteensä 11 tehopistettä. Kauden jälkeen heinäkuussa 2021 Kiviranta solmi Starsin kanssa kaksivuotisen ja yhteensä 2,1 miljoonan dollarin arvoisen jatkosopimuksen. Kaudella  hän pelasi 56 runkosarjaottelua tehden vain yhden maalin ja yhteensä seitsemän tehopistettä. Seuraavalla kaudella, , Kiviranta pelasi 70 runkosarjaottelua tehden kahdeksan maalia ja yhden syöttöpisteen.

Ennen kauden  alkua Kiviranta siirtyi koesopimuksella Colorado Avalancheen ja pelasi alkukauden AHL-joukkue Colorado Eaglesissä, tehden kaksi maalia ja kuusi tehopistettä 10 ottelussa. 12. marraskuuta 2023 hän teki vuoden pituisen NHL-sopimuksen Avalanchen kanssa, ja teki yhden runkosarjaottelun piste-ennätyksensä kolme päivää myöhemmin tekemällä kolme tehopistettä Anaheim Ducksia vastaan. 8. helmikuuta 2024 hän pelasi 200:nnen NHL-ottelunsa vieraissa Carolina Hurricanesia vastaan. Hän teki kauden aikana 56 runkosarjaottelussa kolme maalia ja yhteensä yhdeksän tehopistettä, ja kahdeksassa pudotuspeliottelussa kaksi tehopistettä. Heinäkuussa 2024 Kiviranta solmi seuran kanssa vuoden mittaisen ja 775 000 dollarin arvoisen jatkosopimuksen. Kaudella  Kiviranta pelasi 79 runkosarja- ja seitsemän pudotuspeliottelua ja teki sekä maali- (16) että piste-ennätyksensä (23) sekä teki kaksi ensimmäistä uransa voitto-osumaa. Kiviranta pelasi myös kolme ensimmäistä monen maalin otteluaan, joista kaksi tuli joulukuussa. Yksi niistä oli Kivirannan uran ensimmäinen runkosarjan hattutemppu 22. joulukuuta Seattle Krakenia vastaan. Elokuussa 2025 Kiviranta solmi Avalanchen kanssa vuoden mittaisen jatkosopimuksen.

### Maajoukkueura

Kiviranta edusti Suomea MM-kilpailuissa vuonna 2019, jolloin hän voitti maailmanmestaruuden. Yhteensä Kiviranta on pelannut 16 A-maaottelua tehopistein 3+2=5. Hän teki A-maajoukkuedebyyttinsä Nordic Cupissa 13. huhtikuuta 2019 Vojensissa Tanskaa vastaan. Kiviranta merkittiin Suomen nelosketjun vasempaan laitaan Eetu Luostarisen ja Marko Anttilan viereen. Hän teki ensimmäisen A-maajoukkuemaalinsa seuraavassa ottelussaan 18. huhtikuuta 2019 Rovaniemellä Norjaa vastaan, kun Kiviranta viimeisteli Suomelle 3–1-loppulukeman vastustajan tyhjään maaliin.

Kiviranta pelasi myös alle 18-vuotiaiden MM-kilpailuissa vuosina 2013 ja 2014, joista ensimmäinen turnaus päättyi pronssiin. Hän pelasi myös alle 18-vuotiaiden Ivan Hlinkan muistoturnauksessa vuosina 2012 ja 2013, joista ensimmäinen turnaus päättyi hopeaan. Kiviranta pelasi myös Suomen alle 16-vuotiaiden maajoukkueessa nuorten olympiakisoissa Innsbruckissa 2012, jolloin hän voitti kultaa. Hän edusti myös alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2013, joita jälkimmäinen turnaus päättyi kultaan. Kiviranta valittiin Pohjola-leirin tähdistökentälliseen vuonna 2011.

## Tilastot

## Lähteet

*
*
*

### Viitteet